Herstedvester Fængsel

Herstedvester Fængsel, tidligere kaldt Anstalten ved Herstedvester, er Kriminalforsorgens psykiatriske specialinstitution for fængsels- og forvaringsdømte. Fængslet har mange års erfaring med sædelighedsdømtes afsoning og behandling. Særkendet for Herstedvester Fængsel er, at næsten alle indsatte modtager psykiatrisk, psykologisk eller sexologisk behandling under deres afsoning. De fleste indsatte er dømt for forbrydelser som drab, grov vold, voldtægt eller anden sædelighedskriminalitet.

Historie 
Anstalten ved Herstedvester stod færdig den 1. april 1935 som en nybygget anstalt til de dengang nye sanktioner – psykopatforvaring (tidsubestemt) og psykopatfængsel (tidsbestemt) og var dengang ledelsesmæssigt underlagt Statsfængslet i Vridsløselille. Fængslets udformning og bygningernes placering var ved opførelsen i 1935 udtryk for et radikalt brud med traditionelt fængselsbyggeri i én stor lukket bygning. I Herstedvester blev fængslet bygget som et antal fritliggende belægningsbygninger på et forholdsvis stort areal, omgivet af en ringmur.

Da fængslet åbnede i 1935, blev ledelsen underlagt det nærliggende statsfængsel i Vridsløselille, men der blev også oprettet en stilling for en læge med særlig psykiatrisk specialuddannelse. Denne stilling blev i en årrække varetaget af psykiater G.K. Stürup, som gjorde fængslet internationalt kendt – og anerkendt – for sin behandling af psykisk afvigende indsatte. I 1940 blev det desuden besluttet, at ledelsen skulle deles mellem fængselsinspektøren fra Vridsløselille og overlægen på Herstedvester, så inspektøren havde ansvar for administration og økonomi og overlægen for behandlingen af de indsatte.

I 1956 foreslog Justitsministeriet, at overlægen blev fængslets øverste chef. Finansministeriet kunne dog imidlertid ikke godkende forslaget, fordi lønningsrådet var imod tanken om psykiatere som anstaltschefer. Så i stedet kom der i 1961 en vicefængselsinspektør på anstalten, da fængselsinspektøren i Vridsløselille ikke havde tilstrækkelig mulighed for også at stå for den daglige administration i Herstedvester. I 1971 bestemte justitsministeren, at Anstalten ved Herstedvester fremover skulle fungere som en selvstændig institution.

I 1982 fik fængslet sin nuværende ledelsesform med en fængselsinspektør som øverste leder. Den ledende overlæge har dog stadig en særlig rolle – dels i forhold til de grønlandske indsatte, der er dømt efter formuleringen i den grønlandske kriminallov til afsoning i ”en psykiatrisk ledet anstalt i Danmark”, dels i forhold til de særlige behandlingsopgaver, som det specielle klientel i anstalten kræver.

I 2006 fik Anstalten ved Herstedvester og Statsfængslet i Vridsløselille for første gang i Kriminalforsorgens historie et påbud fra Arbejdstilsynet om, at det psykiske arbejdsmiljø skulle forbedres inden et år, ellers ville Arbejdstilsynet gå i gang med at skrive tiltaleindstilling mod Kriminalforsorgen. I efteråret 2012 pålagde Arbejdstilsynet at fængslets ledelse skulle forbedre forholdene på afdeling 1 – enten på egen hånd eller med bistand fra eksterne konsulenter.

Fængslet

Kapacitet 
Herstedvester Fængsel er et lukket fængsel, men der er også en halvåben afdeling. Der er en fængselskapacitet til i alt 158 indsatte: heraf er de 138 lukkede pladser – hvoraf 10 pladser er til kvinder i fængslets særlige kvindeafdeling og så er der 20 halvåbne pladser. Der er desuden også særlige afdelinger for indsatte med psykiske problemer, for tidsubestemte anbragte fra Grønland samt for sædelighedsdømte.

Indsatte 
Per 9. januar 2012 afsonede 52 indsatte domme for drab, heraf afsoner 12 af dem en
livstidsdom – 24 indsatte afsonede domme for enten fuldbyrdet voldtægt eller voldtægtsforsøg og 34 indsatte afsonede domme for anden sædelighedskriminalitet. Resten af de indsatte afsonede domme for bl.a. vold, brandstiftelse, narkokriminalitet, røveri eller anden personfarlig kriminalitet.

Økonomi 
I 2012 var fængslets kontraktbevilling på 125,6 mio. kr. Med forskellige kontrakttillæg i årets løb blev den samlede bevilling for året 130,8 mio kr., heraf lønudgifter 104,6 mio kr. Herefter kom satspuljemidlerne til misbrugsbehandling og ekstra driftsudgifter til den halvåbne afdeling for sædelighedsdømte på 1,44 mio kr.

Kontraktbevillingen tog udgangspunkt i variable udgifter på 2.265 kr. pr. indsat pr. dag (heraf 2012 kr. til lønudgifter), dog kun 1.191 kr. for de 15 pladser i den halvåbne afdeling på Holsbjergvej. Til sammenligning var der kalkuleret med 1.432 kr. pr. opholdsdag i et almindeligt lukket fængsel.

Samlet koster en plads på en lukket afdeling i Herstedvester ca. en million kr. om året.

Hverdag og beskæftigelse 
De indsatte bliver tilbudt en 37 timers arbejdsuge med eksempelvis værkstedsarbejde, gartneropgaver eller vedligeholdelse af bygningerne. Ligeledes kan de også arbejde med montage, træ, metal, grønlandsk kunsthåndværk eller depot og lager. Der tilbydes også undervisning i følgende:

 almen voksenuddannelse i dansk, engelsk og matematik.
 dansk undervisning for udlændinge.
 specialundervisning i dansk, engelsk, matematik og grønlandsk.
 selvstudium på AVU og HF-niveau.

I fritiden har de indsatte mulighed for at en del forskellige aktiviteter, eksempelvis gårdture, fodbold, biblioteket, dagligvareindkøb og madlavning. Ligledes afholdes der også Gudstjeneste og andre arrangementer i fængslets kirke.

Kendte indsatte

Referencer

Eksterne henvisninger 
 Kriminalforsorgen – Anstalten ved Herstedvester 
 Brochure over Anstalten ved Herstedvester

Fængsler i Danmark
Bygninger, konstruktioner og anlæg i Albertslund Kommune
Etableret i 1935